Çimeyê cayîyan da zanayene ke artêşa Tirkî û çeteyanê aye verê çend rojan qezaya Cindirêsî de dest bi awankerdişê yewna baregehî kerdo.
Qereqol mabênê qezaya Cindirêsî û dewa Til Silorê de ameyo awankerdene, hemverê ci de benzîngeyê dewe esto û dorê ci zî bi dêsabê 3 metreyan ameyo girewtene.
Qereqolo ke nameyê ci ravêreno, qereqolo ewilên o ke dewleta Tirkî ya îşxalkare herême de înşa kerdo nêyo. Dewleta Tirkî seba ke Efrînî erdanê Sûrîye ra bivisno hetêk ra Dêsê Îşxalî rona, hetêna ra zî roja ke şaristan îşxal kerdo ra nata xeylî baregeyê leşkerîyî awan kerdî.
Artêşa Tirkî ya îşxalkare, qilanê qezaya Cindirêsî de, ke înan de mendeyê tarîxîyî estê, xebata kendişî domnena.
